七月五日夜雨快晴
作者：范成大
朝代：宋

paragraphs: 豐隆坎坎夜伐鼓，靈湫老龍撇波舞。
褰雲掣電上清空，倒捲天潢作飛雨。
向來炎官作夏旱，萬里彤霞烘玉宇。
豈惟牛馬困蚊蝱，壠上行人口生土。
我從雪浪葉舟來，不謂山城熱如許。
天公知我愁欲病，施與一凉蘇逆旅。
稍聞水繞屋除鳴，不覺星從雲罅吐。
千山濯濯浄鬟髻，缺月娟娟炯眉嫵。
浮生此景萬事足，但欠清歌對芳醑。
天上秋期正多事，趣駕星橋跨銀渚。
人間四者自難并，莫妒黄姑迎織女。